CELEX: 32018D0874
Language: lv
Date: 2018-06-14 00:00:00
Title: Komisijas Īstenošanas lēmums (ES) 2018/874 (2018. gada 14. jūnijs), ar ko nosaka, ka tā atvieglotā muitas nodokļa pagaidu atcelšana, kurš noteikts saskaņā ar Eiropas Parlamenta un Padomes Regulas (ES) Nr. 20/2013 15. pantu, attiecībā uz Nikaragvas izcelsmes banānu importu nav atbilstīga

15.6.2018   
            
            
               LV
            
            
               Eiropas Savienības Oficiālais Vēstnesis
            
            
               L 152/58
            
         KOMISIJAS ĪSTENOŠANAS LĒMUMS (ES) 2018/874
   (2018. gada 14. jūnijs),
   ar ko nosaka, ka tā atvieglotā muitas nodokļa pagaidu atcelšana, kurš noteikts saskaņā ar Eiropas Parlamenta un Padomes Regulas (ES) Nr. 20/2013 15. pantu, attiecībā uz Nikaragvas izcelsmes banānu importu nav atbilstīga
   EIROPAS KOMISIJA,
   ņemot vērā Līgumu par Eiropas Savienību un Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 15. janvāra Regulu (ES) Nr. 20/2013, ar ko īsteno divpusējo aizsargpasākumu klauzulu un stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (1), un jo īpaši tās 15. panta 2. punktu,
   tā kā:
   
               (1)
            
            
               Stabilizācijas mehānisms banāniem tika ieviests ar Nolīgumu, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (2) (“nolīgums”), ko pagaidu kārtā sāka piemērot Centrālamerikas valstīs 2013. gada laikā un konkrēti Nikaragvā – 2013. gada 1. augustā.
            
         
               (2)
            
            
               Saskaņā ar šo stabilizācijas mehānismu, ko īsteno ar Regulu (ES) Nr. 20/2013, kad attiecībā uz svaigu banānu (Eiropas Savienības 2012. gada 1. janvāra Kombinētās nomenklatūras pozīcija 0803 00 19) importu no kādas attiecīgās valsts pārsniegts importa apjoma robežlīmenis, Komisija ar īstenošanas aktu, kuru pieņem saskaņā ar Regulas (ES) Nr. 20/2013 14. panta 4. punktā minēto steidzamības procedūru, var vai nu noteikt atvieglotā muitas nodokļa pagaidu atcelšanu minētās valsts izcelsmes svaigu banānu importam, vai noteikt, ka šāda atcelšana nav atbilstīga.
            
         
               (3)
            
            
               Savienībā svaigu banānu imports no Nikaragvas 2018. gada 10. aprīlī pārsniedza nolīgumā noteikto robežlīmeni – 14 000 tonnas.
            
         
               (4)
            
            
               Šajā sakarā, lai izlemtu, vai atvieglotais muitas nodoklis būtu jāatceļ, saskaņā ar Regulas (ES) Nr. 20/2013 15. panta 3. punktu Komisija ņēma vērā attiecīgā importa ietekmi uz stāvokli Savienības banānu tirgū. Komisija ir izvērtējusi attiecīgā importa ietekmi uz cenu līmeni Savienībā, importa tendences no citiem avotiem un Savienības svaigu banānu tirgus vispārējo stabilitāti.
            
         
               (5)
            
            
               Nikaragvas izcelsmes svaigu banānu imports bija tikai 1,2 % no kopējā svaigu banānu importa Savienībā, uz ko attiecās banānu stabilizācijas mehānisms, kad šis imports pārsniedza 2018. gada robežlīmeni. Turklāt Nikaragva veido 1,0 % no kopējā svaigu banānu importa Savienībā.
            
         
               (6)
            
            
               Imports no lielām eksportētājām valstīm, ar kurām Savienība arī noslēgusi brīvās tirdzniecības nolīgumus, proti, Kolumbijas, Ekvadoras un Kostarikas, bija attiecīgi 17,8 %, 23,4 % un 22,2 % no to robežlīmeņiem. “Neizlietotie” daudzumi saskaņā ar stabilizācijas mehānismu (aptuveni 4,8 milj. t) ir ievērojami lielāki par kopējo importu no Nikaragvas (14 787 t).
            
         
               (7)
            
            
               Importa no Nikaragvas cena 2018. gada pirmajos divos mēnešos vidēji bija 488 EUR/t, t. i., par 26 % zemāka nekā citu svaigu banānu importa darījumu vidējā cena Savienībā.
            
         
               (8)
            
            
               Neraugoties uz importēto banānu zemo cenu no Nikaragvas, vidējai banānu vairumtirdzniecības cenai Savienības tirgū 2018. gada martā netika reģistrētas negatīvas izmaiņas un tā saglabājās augsta. Patiešām, banānu (jebkuras izcelsmes) vidējā vairumtirdzniecības cena 2018. gada martā sasniedza 1 094 EUR/t, kas ir par 11 % augstāka nekā attiecīgā cena 2017. gada martā (977 EUR/t). Turklāt ES izcelsmes banānu vidējā vairumtirdzniecības cena 2018. gada martā bija 1 006 EUR/t, kas ir salīdzināms ar 2017. gada marta līmeni (996 EUR/t).
            
         
               (9)
            
            
               Tādējādi šajā posmā nekas neliecina, ka svaigu banānu imports no Nikaragvas, kas pārsniedz noteikto ikgadējo importa apjoma robežlīmeni, destabilizējis Savienības tirgu vai ka tas būtiski ietekmējis Savienības ražotāju stāvokli.
            
         
               (10)
            
            
               Turklāt 2018. gada aprīlī nekas neliecina par Savienības tirgus nopietnu pasliktināšanos vai ekonomiskā stāvokļa nopietnu pasliktināšanos Savienības attālākajos reģionos.
            
         
               (11)
            
            
               Tāpēc šajā posmā atvieglotā muitas nodokļa pagaidu atcelšana attiecībā uz Nikaragvas izcelsmes banānu importu nav atbilstīga.
            
         
               (12)
            
            
               Jāatzīmē, ka 2017. gadā imports no Nikaragvas 2. maijā pārsniedza robežlīmeni, un ka līdz minētā gada beigām tas sasniedza 50 tūkstošus tonnu. Tomēr Komisija savā turpmākajā analīzē secināja, ka ne šis imports, ne imports no valstīm, kurām tiek piemērots stabilizācijas mehānisms, neradīja traucējumus Savienības tirgū.
            
         
               (13)
            
            
               Ņemot vērā to, ka gada importa apjoma robežlīmenis ir pārsniegts jau aprīlī, un neraugoties uz to, ka kopējais importa apjoms no Nikaragvas Savienības tirgū ir zems, Komisija turpinās uzraudzību šajā sakarā, un vajadzības gadījumā tā var pieņemt pasākumus,
            
         IR PIEŅĒMUSI ŠO LĒMUMU.
   1. pants
   Atvieglotā muitas nodokļa pagaidu atcelšana attiecībā uz tādu svaigu banānu importu no Nikaragvas, kuri klasificēti Eiropas Savienības Kombinētās nomenklatūras pozīcijā 0803 00 19, nav atbilstīga.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   
      Briselē, 2018. gada 14. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 17, 19.1.2013., 13. lpp.
   
   
      (2)  OV L 346, 15.12.2012., 1. lpp.